Wiki
Wiki (Viki, WikiWiki) je havajanski izraz za "brzo" ili "vrlo brzo" a također je i ime za Internet stranicu koja se koristi za posebnu vrstu hipertekstualne kolekcije dokumenata ili za posebnu vrstu (collaborative software) programa koji se koristi za stvaranje takve dokumentacije. Naime, informacije koje se nalaze na wiki stranicama može mijenjati bilo ko. Postoje wikiji na kojima je neophodno za to biti registrovan ali na većini ni to nije potrebno. Integritet informacije čuva se time što svaka stranica čuva historiju izmjena tako da je vrlo lako vratiti staru verziju stranice ako se na njoj desi neka nepoželjna izmjena, kao i mogućnošću potpunog i preciznog nadgledanja svih izmjena na wikiju (ili samo na određenim stranicama). Mada na prvi pogled izgleda da ovaj koncept ima dosta mana, osmogodišnji rad prvog wikija pokazao je da je on uspješan. On omogućava veoma brz rast informacija i do sada nepostojeće mogućnosti za saradnički rad. Uz nešto manju sigurnost informacija, dolaze veća neutralnost, korisnost i kvalitet.